CELEX: 52020PC0465
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Croației în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 465 final
            2020/0218(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Croației în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică semnificativă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 6 august 2020, Croația a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile croate pentru a verifica creșterea neprevăzută și semnificativă a cheltuielilor efective și planificate legate direct de a) subvențiile pentru conservarea locurilor de muncă în sectoarele afectate de epidemia de COVID-19 și b) ajutoarele pentru programele de lucru reduse, cauzată de pandemia de COVID-19. În special, aceasta vizează: 
            
            
               (1)o măsură prin care se asigură cofinanțarea salariilor lucrătorilor în cazul întreprinderilor care se confruntă cu o scădere a veniturilor (de 20 % în perioada martie-mai 2020 sau de 50 % în iunie 2020), cu condiția ca raportul de muncă să nu fie reziliat. Pentru luna martie 2020, cuantumul sprijinului se stabilește la 3 250,00 HRK pentru un salariat cu normă întreagă, iar pentru lunile aprilie, mai și iunie 2020, cuantumul lunar al sprijinului se stabilește la 4 000 HRK pentru un salariat cu normă întreagă.
            
            
               (2)o măsură care oferă sprijin pentru reducerea temporară a timpului de lucru în perioada iunie-decembrie 2020 întreprinderilor cu cel puțin 10 angajați care își desfășoară activitatea în orice sector, cu condiția ca raportul de muncă să nu fie reziliat. Această măsură poate susține plata unei sume de până la 2 000 HRK per salariat.
            
            
               Croația a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Croației asistență financiară în temeiul Regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică
            
            
               Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată propunerea.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj parțial și a măsurilor similare, contribuind la protejarea locurilor de muncă și, astfel, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               Temeiul juridic al prezentului instrument este Regulamentul 2020/672 al Consiliului. 
            
            
               •Subsidiaritate (în cazul competențelor neexclusive) 
            
            
               Propunerea dă curs unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice legate de schemele de șomaj tehnic și de măsurile similare pentru a ajuta statul membru solicitant să protejeze locurile de muncă și, astfel, angajații și persoanele care desfășoară activități independente, împotriva riscului de șomaj și de pierdere de venituri.
            
         
         
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitate
            
            
               Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de prezentul instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu s-a efectuat o evaluare a impactului.
            
            
               4.IMPLICAȚIILE BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate în aval statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin, precum și
            
            
               ·posibilități de reînnoire a creditelor.
            
            
               2020/0218 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Croației în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
         
         
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 6 august 2020, Croația a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Croația pentru a limita epidemia și impactul său socioeconomic și asupra sănătății vor avea un impact de amploare asupra finanțelor publice. Previziunile Comisiei din primăvara anului 2020 preconizau că Croația va avea un deficit public și o datorie publică de 7,1 % și, respectiv, de 88,6 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Croației va scădea cu 10,8 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Croația. Acest lucru a dus la o creștere neprevăzută și semnificativă a cheltuielilor publice ale Croației în ceea ce privește subvențiile pentru conservarea locurilor de muncă în sectoarele afectate de epidemia de COVID-19, după cum se arată în considerentele 4 și 5. 
            
            
               (4)Mai precis, „Legea privind piața muncii”
                  2
               , astfel cum este menționată în cererea Croației din 6 august 2020, a introdus o măsură prin care se asigură cofinanțarea salariilor lucrătorilor în cazul întreprinderilor care se confruntă cu o scădere a veniturilor (de 20 % în perioada martie-mai 2020 sau de 50 % în iunie 2020), cu condiția ca raportul de muncă să nu fie reziliat. Pentru luna martie 2020, cuantumul sprijinului este stabilit la 3 250,00 HRK per salariat cu normă întreagă, iar pentru lunile aprilie, mai și iunie 2020, cuantumul lunar al sprijinului este stabilit la 4 000 HRK per salariat cu normă întreagă.
            
            
               (5)Legea privind piața muncii a introdus, de asemenea, o măsură care oferă sprijin pentru reducerea temporară a timpului de lucru, în perioada iunie-decembrie 2020, întreprinderilor cu cel puțin 10 angajați care își desfășoară activitatea în orice sector, cu condiția ca raportul de muncă să nu fie reziliat. Prin această măsură, sprijinul acordat poate fi de cel mult 2 000 HRK per salariat.
            
            
               (6)Croația îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Croația a furnizat Comisiei dovezi corespunzătoare conform cărora cheltuielile publice efective și planificate crescuseră cu 1 381 780 800 EUR la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă din cauza creșterii aproape imediate și fără precedent a numărului de lucrători vizați de aceste măsuri și a amplorii cheltuielilor aferente în Croația. Croația intenționează să finanțeze 210 000 000 EUR din suma majorată a cheltuielilor prin intermediul fondurilor Uniunii și 151 180 800 EUR prin propria sa finanțare.
            
            
               (7)Comisia a consultat Croația și a verificat creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, menționată în cererea din 6 august 2020, în conformitate cu articolul 6 din Regulamentul (UE) 2020/672.
            
            
               (8)Prin urmare, trebuie acordată asistență financiară pentru a ajuta Croația să abordeze efectele socioeconomice ale perturbării economice semnificative cauzate de epidemia de COVID-19.
            
            
               (9)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie realizate, în special în temeiul articolelor 107 și 108 din TFUE. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (10)Croația trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Croația a executat aceste cheltuieli.
            
            
               (11)Decizia de a acorda asistență financiară a fost luată ținând seama de nevoile existente și preconizate ale Croației, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE: 
            
            
               Articolul 1
            
            
               Croația îndeplinește condițiile stabilite la articolul 3 din Regulamentul (UE) 2020/672.
            
            
               Articolul 2
            
            
               1.Uniunea pune la dispoziția Croației un împrumut de maximum 1 020 600 000 EUR. Împrumutul are o scadență medie de maximum 15 ani. 
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
         
         
            
               3.Asistența financiară din partea Uniunii este pusă de Comisie la dispoziția Croației în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele. 
            
            
               4.Plata primei tranșe se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Croația suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               Croația poate finanța următoarele măsuri:
            
            
               (a)subvențiile pentru conservarea locurilor de muncă în sectoarele afectate de epidemia de COVID-19, astfel cum se prevede în articolele 35 și 36 din Legea privind piața muncii, precum și
            
            
               (b)ajutoarele pentru programele de lucru reduse, astfel cum se prevede în articolele 35 și 36 din Legea privind piața muncii.
            
            
               Articolul 4
            
            
               Croația informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice prevăzute, până în momentul în care cheltuielile publice prevăzute respective au fost executate integral.
            
            
               Articolul 5
            
            
               Prezenta decizie se adresează Republicii Croația.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        OG 118/18, 32/20